EUROOPA KOMISJON Brüssel,16.1.2023 COM(2023) 24 final KOMISJONI ARUANNE EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE KOMITEELE Uue Euroopa Bauhausi eduaruanne



Sisukord 1. Kokkuvõte 2. Uue Euroopa Bauhausi rahastamine 3. Rakendamine liikmesriikides 4. Uue Euroopa Bauhausi mõju ELi poliitikakeskkonnale 4.1 Uus Euroopa Bauhaus ELi poliitika kujundamisel 4.2 Komisjon tegutseb oma sõnade järgi 5. Haridus ja oskused 6. Toetajate ja rakendajate kasvav kogukond 6.1 Partnerid 6.2 Sõbrad 6.3 Kõrgetasemeline ümarlaud 6.4 Riiklikud kontaktpunktid 7. Uue Euroopa Bauhausi labor 7.1 Komisjoni juhitavad projektid 7.2 Kogukonna juhitavad projektid

8. Uue Euroopa Bauhausi 2021. ja 2022. aasta auhinnad 9. Teabevahetus, üldsuse kaasamine, üritused 9.1 Teabevahetus ja üldsuse kaasamine 9.2 Uue Euroopa Bauhausi üritused 9.2.1 Uue Euroopa Bauhausi festival 2022 9.2.2 Euroopa Komisjoni muud uue Euroopa Bauhausiga seotud üritused 9.2.3 Uue Euroopa Bauhausiga seotud üritused väljaspool Euroopat



1.Kokkuvõte Algatus „Uus Euroopa Bauhaus“ (edaspidi ka „uus Euroopa Bauhaus“ või „UEB“) käivitati Euroopa rohelise kokkuleppe elluviimiseks kohapeal inimeste igapäevaelu parandavate konkreetsete muudatuste abil, mis puudutavad näiteks hooneid, avalikku ruumi, aga ka moetooteid või mööblit. Uue Euroopa Bauhausi eesmärk on luua uus eluviis, mis ühendab kestlikkuse kvaliteetse disainiga, põhjustab vähem süsinikuheidet ning on kaasav ja kõigile taskukohane, kuid võtab ühtlasi arvesse mitmekesisust Euroopas ja mujal. Uue Euroopa Bauhausi käivitamisest on möödunud ainult kaks aastat, kuid sellest on saanud Euroopa rohelise kokkuleppe kohase ümberkujundamise taganttõukaja, mis tagab sotsiaalse kaasatuse ja osalemise. See on muutunud kõigist ELi liikmesriikidest ja muudest riikidest pärit aktiivse ja kasvava kogukonnaga liikumiseks. Samal ajal on uus Euroopa Bauhaus hakanud tänu erinevatest ELi programmidest saadavale ulatuslikule rahastamisele viima kohapeal läbi tegelikke muudatusi. 2022. aastal valiti välja esimesed kuus uue Euroopa Bauhausi näidisprojekti, mis alustasid ka tööd. Neile järgnevad 2023. aastal järgmised kümme näidisprojekti. Kuigi algatusega „Uus Euroopa Bauhaus“ ei ole seotud ühtegi konkreetset ELi programmi, on selle projektidesse, mida toetati erinevatest mitmeaastase finantsraamistiku programmidest, nagu programm „Euroopa horisont“, Euroopa Regionaalarengu Fond (ERF), programm LIFE, ühtse turu programm ja programm „Digitaalne Euroopa“, investeeritud juba üle 100 miljoni euro. Uus Euroopa Bauhaus pöörab väiksemate algatuste ja projektide toetamisele erilist tähelepanu, näiteks uue Euroopa Bauhausi auhindadega, mis on antud juba 38 projektile. 2023 Algatusel „Uus Euroopa Bauhaus“ on 600 ametlikku partnerorganisatsiooni alates kogu ELi hõlmavatest võrgustikest kuni kohalike algatusteni ja see jõuab miljonite kodanikeni. Sellel on õnnestunud kokku tuua erineva taustaga inimesed – nii kunsti- ja disainivaldkonna, kultuuri- ja loomemajanduse ning kultuuripärandiasutuste töötajad kui ka haridustöötajad, teadlased ja novaatorid, kohalike ja piirkondlike omavalitsuste töötajad ja kodanikualgatustes osalejad – ning neil kõigil on oluline roll algatuse elluviimisel. Näiteks toetavad esimesed sõbrad (äriühingud ja avaliku sektori asutused) algatust mitmel viisil, sealhulgas erainvesteeringute kaudu. Riiklike kontaktpunktide võrgustik levitab uue Euroopa Bauhausi teavet kohapeal. Asjakohastes peatükkides on esitatud näited algatuse elluviimisest ELi liikmesriikides.

Lisaks komisjoni algatatud meetmetele, üritustele ja projektidele on suur hulk kohalikke, piirkondlikke ja riiklikke osalejaid saanud algatusest „Uus Euroopa Bauhaus“ julgustust ja innustust omaenda uue Euroopa Bauhausi algatuste loomiseks. Aruandes ei ole võimalik neid kõiki mainida, kuid enamik uue Euroopa Bauhausi projekte ja kogukondi on esitatud uue Euroopa Bauhausi veebivaatmikus, mis kujutab endast uue Euroopa Bauhausi kogukonna kasvades üha arenevat interaktiivset kaarti. Uus Euroopa Bauhaus ei ole mitte ainult loonud oma liikumise, vaid innustanud ka teisi tegema uue Euroopa Bauhausi väärtustel põhinevat koostööd. Näiteks on Euroopa puidusektor käivitanud ehitustööstuse ja kõigi asjaomaste sidusrühmadeni jõudmiseks avatud platvormi Wood4Bauhaus. Üks algatusest „Uus Euroopa Bauhaus“ innustust saanud riikidevahelisi algatusi on ka hiljuti asutatud European Fashion Alliance (Euroopa Moenõukogu). Euroopa juhtivad loomingulised moeorganisatsioonid moodustasid ühenduse, mille eesmärk on edendada edukat, kestlikku ja kaasavat Euroopa moeökosüsteemi. Need on vaid mõned näited mõjust, mida uus Euroopa Bauhaus avaldab majanduse ja ühiskonna ümberkujundamisele ning kliimaeesmärkide saavutamisele. Uus Euroopa Bauhaus toetab ja edendab ka komisjoni muid poliitikaalgatusi, nagu ehitustooteid käsitleva määruse või mitme ökosüsteemi ümberkujundamisviiside läbivaatamine. 2023. aastal töötatakse Euroopa oskuste aastasse antava panusena algatuse raames välja uue Euroopa Bauhausi akadeemia ning korraldatakse kestliku ehituse, ringmajanduse ja bioressursipõhiste materjalide alast koolitust, et kiirendada sektori ümberkujundamist. Algatusest „Uus Euroopa Bauhaus“ on saanud usaldusväärne ja võimas narratiiv ümberkujundamisest, mis ei jäta mitte kedagi kõrvale. Suhtlus kodanikega toimub otse erinevate suhtluskanalite kaudu. Nende suuremaks kaasamiseks luuakse 2023. aastal uue Euroopa Bauhausi LinkedIni konto. Veebisait Muud veebiplatvormid Instagram Uudiskirjad 298 200 külastajat 792 500 lehe vaatamist eelmisel aastal [Alates käivitamisest: 624 000 külastajat 1 881 400 lehe vaatamist] 110 000 külastust uue Euroopa Bauhausi 2022. aasta auhindade platvormil 49 910 kordumatut külastajat uue Euroopa Bauhausi festivali platvormil kokku kahe nädala jooksul enne ja pärast festivali 24 700 jälgijat 37 900 kommentaarilõime eelmisel aastal 272 kommentaarilõime (keskmiselt) postituse kohta 27 300 igakuise uudiskirja tellijat 1 000 iganädalase ajakohastatud teabe saajat Selleks et muuta algatus „Uus Euroopa Bauhaus“ käegakatsutavaks, on vaja projektide ja algatuste hindamiseks selgeid kriteeriume. Komisjon avaldab koos käesoleva aruandega uue Euroopa Bauhausi kompassi, mis on esimene hindamisvahend, millega võimaldatakse projektiarendajatel kontrollida oma projektide taset vastavalt uuele Euroopa Bauhausile. Selles selgitatakse, mida tähendavad algatuse „Uus Euroopa Bauhaus“ kolm väärtust, milleks on kestlikkus, kaasatus ja esteetika, ning kuidas neid integreerida ja kombineerida selliste tööpõhimõtetega nagu osalemise ja valdkondadeülesus. Kompassi alusel töötatakse välja üksikasjalikumad hindamisvahendid, alustades tehiskeskkonnast. 2024. aastal peaks olema kättesaadavad esimesed tulemused. Komisjon jätkab tööd selle nimel, et kõrvaldada muu hulgas bürokraatlikud ja õiguslikud tõkked, mis mõjutavad kohapeal kohalike algatustega tegelevaid inimesi. Sellega seoses esitab uue Euroopa Bauhausi labor 2023. aastal regulatiivse analüüsi esimesed tulemused, näiteks bioressursipõhiseid ehitusmaterjale käsitleval seminaril, millega on seotud ka uue Euroopa Bauhausi akadeemia. Komisjon otsib uue Euroopa Bauhausi labori uuendusliku rahastamise projekti kaudu jätkuvalt lahendusi, kuidas rahastada uut moodi väiksemaid struktuure, millel on raske olemasolevatele ELi rahastamiskavadele ligi pääseda. Uus Euroopa Bauhaus soovib olla kodanikele inspiratsiooniallikaks ning anda kõigile kindlustunde oma arvamuse väljendamiseks ja osalemiseks. Seetõttu on uue Euroopa Bauhausi oluline ülesanne siduda tihedamalt need piirkonnad ja riigid, kus toimub seni vähe uue Euroopa Bauhausiga seotud tegevust, ning hõlmata ka kogukonnas alaesindatud sektorid, sealhulgas sotsiaalmajandus ja nooremad põlvkonnad. Samuti teeb uus Euroopa Bauhaus veelgi rohkem koostööd loome- ja kultuurisektoriga, kuna neil on algatuses oluline roll, eelkõige esteetika kui väärtuse integreerimisel ja uute tähenduste levitamisel. Samuti jätkab komisjon tööd uue Euroopa Bauhausi integreerimiseks ELi programmidesse, sealhulgas jagatud eelarve täitmisel ühtekuuluvuspoliitika raames, ning algatuse rahastamise suurendamiseks; 2023. ja 2024. aastal eraldatakse programmi „Euroopa horisont“ missioonide ja teemavaldkondade raames 106,3 miljonit eurot uuele Euroopa Bauhausile suunatud projektikonkurssidele. Seoses Euroopa oskuste aastaga 2023 on järgmiste uue Euroopa Bauhausi auhindade temaatiline fookus haridusel ning peale ELi liikmesriikide hõlmatakse geograafiliselt ka Lääne-Balkani riigid. Uus Euroopa Bauhaus on üha enam suunatud üle piiride ja kaasab partnereid mujal maailma riikides. Euroopa Komisjon jätkab uue Euroopa Bauhausi edendamist ja toetamist ning loodab ühtlasi algatuse kogukonna entusiasmi kasvule ja liikumise orgaanilisele levitamisele ning ELi institutsioonide ja riikide ametiasutuste osalemisele selle arengu toetamisel ja hõlbustamisel, nii et uus Euroopa roheline kokkulepe tähendaks kaasavat, kaunist ja kestlikku olevikku ja tulevikku kõigile. 2. Uue Euroopa Bauhausi rahastamine Algatuse „Uus Euroopa Bauhaus“ üks peamisi väljakutseid oli rahaliste vahendite kasutuselevõtmine, et toetada ja stimuleerida uuenduslikke ja valdkondadeüleseid projekte, mis kajastavad uue Euroopa Bauhausi väärtusi ja võimaldavad rohelist kokkulepet kohapeal ellu viia. Erilist tähelepanu on pööratud innovatsioonile, kultuuri ja tehnoloogia vahelisele seosele ning väiksemate algatuste ja projektide rahastamisele. Algatuse elluviimiseks ühendati mitme ELi programmi jõupingutused. Kaks peamist tugisammast on programm „Euroopa horisont“ ja Euroopa Regionaalarengu Fond (ERF). Oma panuse annavad ka ühtse turu programm, programm „Digitaalne Euroopa“ ja programm LIFE. ELi eri programmide vahendite eduka kasutuselevõtu kaudu toetati 2021. ja 2022. aastal algatuse „Uus Euroopa Bauhaus“ elluviimist mitme suunatud projektikonkursiga kogusummas 106,3 miljonit eurot. Algatus „Uus Euroopa Bauhaus“ toimis juba olemasolevate rahastamismehhanismide ja poliitikaprogrammide ühendaja ja edendajana. Allpool esitatud tabelites on toodud ülevaade projektikonkurssidest, mis on rühmitatud ümberkujundamise valdkondade kaupa . Nagu uut Euroopa Bauhausi käsitlevas teatises kirjeldatud, on algatuse „Uus Euroopa Bauhaus“ eesmärk teha kohapeal käegakatsutavaid muudatusi seoses innovatsiooni võimaldava ökosüsteemiga ning toodete ja teenustega, mis parandavad kodanike elukvaliteeti, ja see aitab ühtlasi kaasa mõtteviisi muutumisele pikemas perspektiivis – need püüdlused kajastuvad ka esimese põlvkonna suunatud projektikonkursside eesmärkides. Näiteks uue Euroopa Bauhausi kuut majakaprojekti viiakse ellu 14 asukohas (12 ELi liikmesriigis – Belgia, Horvaatia, Itaalia, Kreeka, Läti, Madalmaad, Portugal, Rootsi, Saksamaa, Sloveenia, Taani ja Tšehhi Vabariik – ning Norras ja Türgis). Projektid puudutavad muu hulgas hoonete renoveerimist, ringmajandust, kunsti, kultuuripärandit, haridust, arukaid linnu, rannikualasid ning linnade ja maapiirkondade taaselustamist. Kuue näidisprojekti eesmärk on saavutada lõpuleviimise ajaks põhjalik ümberkujundamine käegakatsutavate tulemuste kaudu, mida saab kohandada ja kasutada õppimiseks muudes kontekstides, tuues seega pikaajalist kasu. Ühtekuuluvuspoliitika alla kuuluva Euroopa linnaarengu algatuse raames järgneb neile näidisprojektide teine põlvkond. 2022. aasta sügisel avatud projektikonkursi raames eraldatakse Euroopa Regionaalarengu Fondist kuni 50 miljonit eurot uuenduslike uue Euroopa Bauhausi lahenduste toetamiseks linnaprobleemide lahendamisel, sealhulgas järgmistes valdkondades: ringmajanduse ja CO2-neutraalsuse põhimõtete rakendamine ehitus- ja renoveerimistöödes, kultuuripärandi säilitamine ja ümberkujundamine, hoonete kohandamine ja ümberkujundamine taskukohasteks eluasemeteks ning linnaruumi taaselustamine. Lisaks sellele käivitasid komisjon ja Euroopa Investeerimispank 2022. aasta juulis näidisrahastamisvahendi „uue Euroopa Bauhausi territoriaalse arengu mudel“. See vabatahtlik rahastamisvahend aitab ühtekuuluvuspoliitika fondide korraldusasutustel ELi liikmesriikides luua rahastamisvahendeid ja võtta kasutusele ühtekuuluvusprogramme, et võimendada avaliku ja erasektori vahendeid uue Euroopa Bauhausi projektide toetamiseks.

Uue Euroopa Bauhausi kohalike algatuste toetamiseks korraldatud projektikonkursiga käsitletakse ühtekuuluvuspoliitika raames vajadust suurendada kohalike asutuste suutlikkust, et soodustada uue Euroopa Bauhausi kaudu kohalikke ümberkujundusprotsesse. Selles projektikonkursis keskendutakse ka uue Euroopa Bauhausi kohasele füüsilise ruumi ümberkujundamisele, sealhulgas maapiirkondades. 20 väiksemat ja keskmise suurusega kohalikku omavalitsust saavad nüüd kohandatud valdkondadeülest eksperdiabi kohapeal, et muuta oma uue Euroopa Bauhausi ideed reaalsuseks; projektid puudutavad muu hulgas nii uusi kunstikeskuseid ja loometöökohtasid kui ka romade kaasamist ja mahajäetud tööstusalade taaselustamist. Lisaks uue Euroopa Bauhausi projektide otsesele rahastamisele ühtekuuluvuspoliitika raames on komisjon volinik Ferreira juhtimisel allkirjastanud partnerluslepingud ja programmid 2021.–2027. aasta ühtekuuluvusfondide rakendamiseks, kusjuures kõik 27 liikmesriiki on esitanud partnerluslepingu või programmi tasandil konkreetsed viited algatusele „Uus Euroopa Bauhaus“. Liikmesriikide suurem otsustavus toetada ühtekuuluvuspoliitika programmides uut Euroopa Bauhausi sillutab teed selle rakendamise integreerimisele piirkondlikul ja kohalikul tasandil ajavahemikul 2021–2027. Konkreetsetes rakenduskavades on juba ette nähtud toetus uue Euroopa Bauhausi kohapealsetele projektidele, nagu õiglase ülemineku fond ühes Saksamaa söekaevanduspiirkonnas Saksi-Anhalti liidumaal. Teine oluline mõõde eluruumide ja eluviisi ümberkujundamisel on seotud tööstuslike ökosüsteemidega. Uus Euroopa Bauhaus toetab ka innovatsiooni uute toodete ja teenuste, sealhulgas uue Euroopa Bauhausi digilahenduste väljatöötamiseks. Digilahenduste kasutamine uue Euroopa Bauhausi algatuste toetamiseks on üha olulisem ja seda käsitletakse digiNEB.eu projektis, mille eesmärk on edendada sildade loomist digitaalsete ja uue Euroopa Bauhausi kogukondade vahel, suurendada kõikide uue Euroopa Bauhausi sidusrühmade teadlikkust ELi digilahendustest ning luua seega üleeuroopaline uue Euroopa Bauhausi digitaalne ökosüsteem. Algatus „Uus Euroopa Bauhaus“ ei toeta mitte üksnes innovatsiooni uue tehnika ja tehnoloogiaarenduse tähenduses, vaid selle raames uuritakse ka uute ja traditsiooniliste tehniliste lahenduste kombinatsioone ning kohalike oskuste ja teadmiste uut kohandamist. Näiteks II partnerlusprojekti WORTH esimene projektikonkurss oli suunatud uuele Euroopa Bauhausile ja sellega valiti välja 65 äripartnerlust, kes pakkusid välja uued disainipõhised äriideed. 2021. aastal korraldatud projektikonkursi „EIT kogukonna „Uus Euroopa Bauhaus“ toetamine “ (EIT Community NEB Booster) raames pakutakse toetust ja rahastamist 20 paljutõotavale idu- ja kasvufirmale, neist igaühele 50 000 eurot. Uus Euroopa Bauhaus toetab ka kodanikke ja kogukondi, et nad muutuksid aktiivseteks osalejateks, kes kiirendavad rohepööret oma kohalikus kontekstis. Uus Euroopa Bauhaus püüab oma osaluspõhise lähenemisviisi kaudu kaasata kodanikuühiskonda ning igas vanuses inimesi kogu nende mitmekesisuses. Kahes uuele Euroopa Bauhausile suunatud projektikonkursis, mille algatas EIT kogukond „Uus Euroopa Bauhaus“, keskenduti näiteks väikesemahulistele projektidele ja eelkõige kogukondlike lahenduste loomisele koos kodanikega. Pärast esialgse katseprojekti edu 2021. aastal valiti 2022. aasta projektikonkursside „Uus Euroopa Bauhaus – avaliku ruumi koosloomine“ ja „Uus Euroopa Bauhaus – kodanike kaasamine“ tulemusena välja 18 kodanike kaasamise projekti 14 riigist. Peale uuele Euroopa Bauhausile suunatud projektikonkursside ja meetmete edendatakse algatust ka mitme osaliselt panustava projektikonkursi ja meetmega, mille puhul lisatakse uus Euroopa Bauhaus kontekstielemendi või prioriteedina (ilma konkreetse eelarveeraldiseta). Nii on see näiteks hiljuti algatatud projektikonkursi puhul, milles käsitletakse kvaliteetse arhitektuuri ja tehiskeskkonna vastastikuse õppimise kava, või tulevaste projektikonkursside puhul, milles käsitletakse kunstiresidentuuri programmi „Kultuur Euroopa heaks“ raames. Peale selle on mitu algatuse „Uus Euroopa Bauhaus“ meedet, millega edendati Euroopa noorteaastat 2022: näiteks käivitas komisjon programmi „Erasmus+“ algatuse „DiscoverEU“ raames uue Euroopa Bauhausi marsruudi, et aidata 18-aastastel noortel Euroopas keskkonnahoidlikult reisida. Tabel 1. Suunatud projektikonkursid ja meetmed kohtade ümberkujundamiseks kohapeal, mis toetavad tehiskeskkonna ja eluviisi ümberkujundamist kohalikul tasandil Projektikonkurss Programm Eelarve Programmi „Euroopa horisont“ missioonide raames uue Euroopa Bauhausi majakaprojektide elluviimise toetamine Programm „Euroopa horisont“ 30 miljonit eurot Koostööl põhinevad kohaliku omavalitsuse mudelid, mille abil kiirendada linnakeskkonna sümboolset ümberkujundamist ning saavutada uue Euroopa Bauhausi ja Euroopa rohelise kokkuleppe eesmärgid Programm „Euroopa horisont“ 2 miljonit eurot „Uus Euroopa Bauhaus“ – keskkonnasäästlikuma ja õiglasema eluviisi kujundamine loovas ja kaasavas ühiskonnas arhitektuuri, disaini ja kunstide kaudu Programm „Euroopa horisont“ 6 miljonit eurot Taskukohase hinnaga munitsipaalelamute kvartali näidisprojektid Programm „Euroopa horisont“ 10 miljonit eurot Euroopa tasandil toimuva koordineerimise ja teabevahetuse tugevdamine innovatsiooni omaksvõtmiseks, et tagada algatusse „Uus Euroopa Bauhaus“ panustades tehiskeskkonna kestlikkus, kvaliteet, selle ringmajandus ja sotsiaalne kaasatus (Built4People) Programm „Euroopa horisont“ 1 miljon eurot Projektikonkurss avaliku ruumi koosloomiseks kodanike kaasamise kaudu Programm „Euroopa horisont“ 0,27 miljonit eurot Uuele Euroopa Bauhausile suunatud projektikonkurss Euroopa linnaarengu algatuse (2021–2027) raames Euroopa Regionaalarengu Fond (ERF) 50 miljonit eurot Tehniline abi avaliku sektori asutustele: uue Euroopa Bauhausi kohalike algatuste toetamine Euroopa Regionaalarengu Fond (ERF) 2,5 miljonit eurot Taskukohase eluaseme algatus Ühtse turu programm 1,2 miljonit eurot Tabel 2. Suunatud projektikonkursid ja meetmed, mille eesmärk on innovatsiooni soodustava keskkonna ümberkujundamine, toetades innovatsiooni, mis on suunatud kestlikkuse, kaasatuse ja esteetika integreerimisele uutesse lahendustesse ja toodetesse Projektikonkurss Programm Eelarve Uue Euroopa Bauhausi idufirmade kiirendamine Euroopa Innovatsiooni- ja Tehnoloogiainstituudi (EIT) abil – EIT kogukonna toetamine Programm „Euroopa horisont“ 0,7 miljonit eurot II partnerlusprojekt WORTH – esimene projektikonkurss COSME programm, ühtse turu programmi eelkäija Ligikaudu 1 miljon eurot (konkurss on integreeritud üldlepingusse, mille koguväärtus on 3,5 miljonit eurot) Suurte ostjate kollektiivsete teadmiste ja ühise tegevuse algatus („Big Buyers 3“, BB3) Ühtse turu programm Uuele Euroopa Bauhausile ei ole eelnevalt kindlaksmääratud summat eraldatud Digilahendused algatuse „Uus Euroopa Bauhaus“ toetuseks Programm „Digitaalne Euroopa“ 1 miljon eurot

Tabel 3. Projektikonkursid ja meetmed uute tähenduste levitamiseks, millega seatakse kahtluse alla esteetika, kestlikkuse ja kaasatuse põhiväärtustega seotud tulevikuvaated ja mõtteviis Projektikonkursid Programm Eelarve Kodanike kaasamise meetmed – EIT kogukond „Uus Euroopa Bauhaus“ Programm „Euroopa horisont“ 0,12 miljonit eurot Programmi „Erasmus+“ projektikonkurss „Euroopa noored üheskoos“ Programm „Erasmus+“ Uuele Euroopa Bauhausile ei ole eelnevalt kindlaksmääratud summat eraldatud Meetmed Programm Euroopa innovaatilise õpetamise auhind 2022 (uue Euroopa Bauhausi iga-aastane teema) Programm „Erasmus+“ eTwinning 2022 (uue Euroopa Bauhausi iga-aastane teema) Programm „Erasmus+“ DiscoverEU 2022 (uue Euroopa Bauhausi marsruut) Programm „Erasmus+“ 3. Rakendamine liikmesriikides Üha rohkem liikmesriike integreerib uue Euroopa Bauhausi oma tegevusse ja poliitikameetmetesse. Seda tehakse osaliselt riiklike kontaktpunktide kaudu, aga ka liikmesriikide teiste ministeeriumide ning uue Euroopa Bauhausi partnerite ja sõprade kaudu. Selles peatükis on esitatud mõned liikmesriikide konkreetsete meetmete näited.

·2022. aasta novembris korraldas Soome valitsus koostöös Euroopa Komisjoni, Rootsi valitsuse ja Eesti valitsusega Soomes Espoos kõrgetasemelise ürituse „New European Bauhaus Goes Into the Woods“. Üritusel keskenduti Euroopa metsade kestlikule majandamisele ning bioressursipõhiste materjalide potentsiaalile ehitussektori CO2-neutraalsuse saavutamisel. Soome ja Eesti peaministrite ning Rootsi asepeaministri ja volinik Sinkevičiuse juuresolekul teatas president von der Leyen uue Euroopa Bauhausi akadeemia käivitamisest. Euroopa oskuste aasta 2023 raames on selle algatuse eesmärk edendada rohe- ja digioskusi ehitussektoris. ·Rootsi kestlike linnade nõukogu ja kuus Põhja-Rootsi linna algatasid ka projekti „Visions of the North“, milles osaleb 11 loomemeeskonda, kes käsitlevad üleminekut kliimaneutraalsele ja kestlikule linnale, et arendada välja nende kuue linna ainulaadsetel lähtekohtadel ja protsessidel põhinevad uue Euroopa Bauhausi lähenemisviisid. ·Hispaanias oli uus Euroopa Bauhaus üks tegureid, mille toetusel võeti kiirelt vastu kvaliteetset arhitektuuri käsitlev uus seadus, mis hõlmab kestlikkuse, kvaliteedi, kaasatuse ja juurdepääsetavuse väärtusi. Õigusloomeprotsessis kasutati osalusprotsessi, mis toimus paralleelselt algatuse „Uus Euroopa Bauhaus“ ühise kavandamise etapiga ja tugines koostoimele ELi algatusega. ·Uus Euroopa Bauhaus on integreeritud uude Iirimaa riiklikku arhitektuuripoliitikasse „Places for People“, mis kuulutati välja 2022. aasta mais. ·Algatusest „Uus Euroopa Bauhaus“ sai innustust uus Slovaki Vabariigi kultuuri- ja loomemajanduse strateegia 2030. ·Slovaki Vabariigi presidendi egiidi all toimunud Slovakkia-Austria kliimakaitse aasta 2022 kontseptuaalne taust põhines algatusel „Uus Euroopa Bauhaus“. Aastat kureeris Mária Beňačková Rišková (uue Euroopa Bauhausi kõrgetasemeline ümarlaud). See koosnes reast üritustest, mis keskendusid kliimamuutustele ja mõjule, mida need avaldavad kogukondadele, sealhulgas loomesektoritele. ·Kreeka valitsus moodustas hiljuti valitsuse tasandil uut Euroopa Bauhausi käsitleva valdkondadeülese töörühma. Mitmetasandilise töörühma koosseisu kuuluvad keskkonna- ja energeetikaministeeriumi ning kultuuriministeeriumi töötajad, kõigi Kreeka arhitektuurikoolide professorid, ehitusinsenerid, Kreeka tehnikakoja ja Kreeka arhitektide liidu esindajad ning kohalike omavalitsuste esindajad. ·Saksamaal algatas Saksamaa keskkonnaamet (UBA) linnaruumi käsitlevate soovituste väljatöötamiseks asutusesisese uurimisprojekti „Uue Euroopa Bauhausi edendamine: kestlik liikuvus ja vastupanuvõimeline linnaruum parema elukvaliteedi saavutamiseks (AdNEB)“. ·Prantsusmaal valiti Prantsusmaa kultuuri- ja elamumajandusministeeriumi korraldatud projektikonkursil „Engagés pour la qualité du logement de demain“, mis oli suunatud tulevaste eluasemete kvaliteedile, välja 97 ehitusprojekti, millele anti taskukohase ja kestliku kvaliteetse eluaseme kvaliteedimärgis kooskõlas uue Euroopa Bauhausi põhimõtetega, ning 20 projektile anti sihtotstarbelist toetust. ·ELi liikmesriikide elamumajanduse eest vastutavate ministrite mitteametlikul konverentsil, mis korraldati 2022. aasta märtsis Prantsusmaa eesistumise ajal, teatasid ministrid, et nad edendavad algatust „Uus Euroopa Bauhaus“ ja komisjoni muid vahendeid ja algatusi (nt renoveerimislaine), millega võideldakse maa liigse hõivamise vastu, ning jõupingutusi kaasava, juurdepääsetava ja sobiva elukeskkonna loomiseks. ·Lisaks sellele toimusid paljudes liikmesriikides ühtekuuluvuspoliitika 2021.–2027. aasta programmide käivitamisel 2022. aastal kõrgetasemelised üritused, kus osalesid volinik Ferreira ning valitsusasutuste ja piirkondlike ja kohalike asutuste esindajad, juhtides muu hulgas tähelepanu uue Euroopa Bauhausi püüdlustele ja ideedele uuel programmitöö perioodil. 4. Uue Euroopa Bauhausi mõju ELi poliitikakeskkonnale 4.1 Uus Euroopa Bauhaus ELi poliitika kujundamisel Nagu uut Euroopa Bauhausi käsitlevas teatises märgitud, toetub algatus ELi rikkalikule poliitilisele taustale. Uue Euroopa Bauhausi keskmes ei ole mitte reguleerimine, vaid pigem komisjoni teiste algatuste innustamine ning uue Euroopa Bauhausi väärtuste ja põhimõtete integreerimine ELi poliitika kujundamisse. Seda tehakse osaliselt mitme ELi programmi raames rahastamise kaudu ning osaliselt uue Euroopa Bauhausi meeskonna ja komisjoni teiste talituste vahelise tiheda koostöö kaudu. Juhtkomitee toob selle mõttevahetuse toetamiseks kokku üle 20 peadirektoraadi töötajad ja 15 voliniku kabinettide esindajad. ELi tööstusstrateegia järelmeetmete raames on välja töötatud või ettevalmistamisel mitu üleminekuteed, mille puhul viidatakse algatusele „Uus Euroopa Bauhaus“. ·2022. aasta novembris käivitati lähiteenuste ja sotsiaalmajanduse üleminekutee, et suurendada ELi sotsiaalmajanduse ja kohalike ettevõtete vastupidavust, keskkonnahoidlikkust ja digitaalsust. Kokku osales koosloomeprotsessis rohkem kui 400 ökosüsteemi sidusrühma, sealhulgas uue Euroopa Bauhausi kogukond, kes andis lõppdokumendi koostamisse oma panuse kas individuaalselt või 2022. aasta kevadel korraldatud spetsiaalse seminari kaudu. Üleminekutee puhul viidatakse uuele Euroopa Bauhausile kui algatusele, mille eesmärk on kaasata erinevaid rohujuure tasandi kogukondi kestlike, rikastavate ja kaasavate projektide väljatöötamisse. Eriti tuleb märkida, et sotsiaalsesse taristusse tehtavate investeeringute tähtsuse käsitlemisel viidatakse dokumendis taskukohase eluaseme algatusele, mis on uue Euroopa Bauhausi juhtalgatus. Lisaks sellele rõhutatakse selle üleminekutee puhul digitaalse sotsiaalse innovatsiooni ja algatuse „Tech for Good“ tähtsust selliste sotsiaalsetest eesmärkidest lähtuvate projektide toetamisel, mis järgivad alt ülespoole lähenemisviisi. ·2022. aasta märtsis avaldatud ELi kestliku ja ringluspõhise tekstiili strateegias on kavandatud meetmed tekstiiltoodete kogu olelusringiks ning sellega toetatakse ökosüsteemi rohe- ja digipöörde läbiviimisel. Strateegias viidatakse uuele Euroopa Bauhausile, mis viib Euroopa rohelise kokkuleppe ellu konkreetsete algatuste kaudu, millega edendatakse kestlikku eluviisi (sh mood) ning täidetakse samal ajal esteetika ja kaasavusega seotud nõudmisi. ·Vastupidavama, keskkonnahoidlikuma ja digitaalsema ehitusökosüsteemi üleminekutee pakub täiendavaid võimalusi koostööks algatusega „Uus Euroopa Bauhaus“. 2021. aasta detsembris koosloomeprotsessi käivitamiseks avaldatud komisjoni talituste töödokumendis on esitatud mitu viidet algatusele „Uus Euroopa Bauhaus“, sealhulgas põhjaliku renoveerimise aastamäära kiirendamisele. Uue Euroopa Bauhausi laborile viidatakse kui ühele võimalikule vahendile, mille abil luua ehituse vastupidavust toetav tugiraamistik, sealhulgas tegeleda strateegiliste sõltuvustega. Komisjoni üks uusi seadusandlikke algatusi, millega toetatakse rohelise kokkuleppe eesmärke, on hoonete energiatõhususe direktiivi läbivaatamise ettepanek, millega lisati viide uuele Euroopa Bauhausile kui kontekstielemendile, ning uus Euroopa Bauhaus on tihedalt seotud ka ehitustoodete määruse läbivaatamisega. Selleks et töötada algatuse „Uus Euroopa Bauhaus“ jaoks välja tulevikku suunatud teadusuuringute ja innovatsiooni tegevuskava, korraldas komisjon kõrgetasemelise seminari teemal „Teadusuuringud ja innovatsioon uue Euroopa Bauhausi jaoks“, mille tulemusena avaldati 2022. aasta veebruaris aruanne „Horizon Europe and new European Bauhaus NEXUS report“. Seminaril osalesid arhitektuuri-, tehiskeskkonna, disaini-, kliima- ja energiavaldkonna eksperdid. Aruande soovitused ja ettepanekud aitavad välja töötada programmi „Euroopa horisont“ tööprogramme, mis toetavad paremini uue Euroopa Bauhausi eesmärke. Sellest aruandest on saanud innustust mitu programmi „Horisont“ 2023.–2024. aasta tööprogrammi projektikonkurssi.

Institutsioonidevahelisel tasandil oli üks peamisi poliitikaarenguid 2021. aasta novembris vastu võetud nõukogu järeldused kultuuri, kvaliteetse arhitektuuri ja ehitatud keskkonna kui algatuse „Uus Euroopa Bauhaus“ põhielementide kohta. Järeldustes kutsutakse liikmesriike üles edendama algatuse ning ringmajanduse põhimõtete ja lähenemisviiside integreerimist riiklikesse sotsiaal-majandusliku ja territoriaalse arengu strateegiatesse. Kooskõlas nõukogu järeldustega ja ELi liikmesriikide ekspertide avatud koordinatsiooni meetodi töörühma 2021. aasta aruandega, mis käsitleb investeerimist kvaliteetsesse arhitektuuri ja elukeskkonda kõigi jaoks, sisaldab hiljuti vastu võetud kultuurivaldkonna töökava aastateks 2023–2026 erimeedet algatuse „Uus Euroopa Bauhaus“ edendamiseks avatud koordinatsiooni meetodi eksperdirühma tegevuse järgse võrgustiku teabevahetuse ja Euroopa arhitektuuripoliitika direktorite korrapäraste kohtumiste kaudu, et kaaluda võimalikke algatusi kvaliteetse elukeskkonna loomiseks kõigile, sealhulgas maapiirkondades ja äärealadel (nt äärepoolseimates piirkondades) elavatele inimestele. Lisaks sellele võttis nõukogu 2022. aasta juunis vastu soovituse keskkonnasäästlikkust toetava õppe kohta. Viidates sõnaselgelt kultuurilisele ja loomingulisele mõõtmele, mille algatus „Uus Euroopa Bauhaus“ Euroopa rohelisele kokkuleppele lisab, soovitatakse selles investeerida tervisliku ja vastupidava õpikeskkonna tagamiseks keskkonnahoidlikesse ja kestlikesse seadmetesse, ressurssidesse ja taristusse (hooned, maa-alad ja tehnoloogia), mida kasutatakse õppimiseks, sotsialiseerumiseks ja vaba aja veetmiseks. 2022. aasta septembris võttis Euroopa Parlament vastu raporti algatuse „Uus Euroopa Bauhaus“ kohta. Parlamendi raportis väljendatakse algatusele toetust ja nõutakse eelkõige algatuse suuremat rahastamist. Positiivsed arvamused võtsid vastu ka Euroopa Majandus- ja Sotsiaalkomitee (EMSK) ning Regioonide Komitee. 4.2 Komisjon tegutseb oma sõnade järgi Euroopa Komisjon teeb uue Euroopa Bauhausi algatuste elluviimise nimel tööd ka oma kinnisvarastrateegia ja enda kui Brüsselis Euroopa kvartalis tegutseva olulise osaleja vastutuse raames. Komisjon rakendab alates 2021. aasta veebruarist uut pikaajalist kinnisvarastrateegiat. See strateegia hõlmab komisjoni keskkonnahoidlikumaks muutmist käsitlevat komisjoni teatist ja tegevuskava, mis sisaldavad rohelise kokkuleppe põhimõtteid, aga ka ülemaailmsest pandeemiast saadud kogemusi, mille tulemuseks on uued hübriidsed töömeetodid. Teatises näeb komisjon institutsiooni jaoks ette tegevuskava, et saavutada 2030. aastaks kliimaneutraalsus. Algatus „Uus Euroopa Bauhaus“ on selle uue strateegia osa ja see pakub uut suhtluskanalit komisjoni suhetes nii piirkonna kui ka linna tasandi kohalike partneritega Brüsselis, kuna osalemine on alati uue Euroopa Bauhausiga seotud tegevuse keskmes. Näiteks korraldati algatuse „Uus Euroopa Bauhaus“ raames Brüsseli piirkonna poolt Euroopa kvartali uue plaani väljatöötamisega seoses seminar, et uurida, mida teised kõnealuses naabruskonnas selliselt avaliku sektori osalejalt nagu komisjon. Algatusest „Uus Euroopa Bauhaus“ saadi innustust ka Charlemagne’i hoones asuva komisjoni uue külastuskeskuse kavandamisel, mille puhul kasutati ringmajandust toetavaid ja kestlikke materjale ning rakendati inimkesksemat disaini. Euroopa Komisjoni Teadusuuringute Ühiskeskuse uues tegevuskohas Sevillas asub esimene Euroopa Komisjoni hoone, mis põhineb täielikult, juba kontseptsioonist alates, uue Euroopa Bauhausi kontseptuaalsel raamistikul. Euroopa Komisjon valis rahvusvahelise arhitektuurikonkursi abil välja tulevase tegevuskoha kontseptsiooniplaani. Ehituse käigus kaetakse kogu Teadusuuringute Ühiskeskuse tegevuskoht päikesepaneelidest koosnevate varikatuste komplektiga, mis kaitseb väljakut, aeda ja teadushoonet ning meenutab Sevillale tüüpilisi pergolaid. STREET VIEW © PLAYTIME Need näited on vaid uue püsiva lähenemisviisi algus. Võttes arvesse praegust hoonefondi ja Euroopa kvartalile suunatud käimasolevaid projekte, jätkub ümberkujundamine lähiaastatel. 5. Haridus ja oskused Algatuse „Uus Euroopa Bauhaus“ koosloomise etapis sai väga selgeks, et oskused ja teadmised on keskse tähtsusega ühiskonna ja majanduse ümberkujundamise kiirendamisel ning need võimestavad nii liikmesriikide kui ka ELi tasandil neid, kes juhivad Euroopa rohelise kokkuleppe elluviimist. Algatuse „Uus Euroopa Bauhaus“ raames töötati välja mitu oskuste ja teadmistega seotud projekti ning komisjon pöörab sellele sektorile jätkuvalt tähelepanu, seda ka seoses Euroopa oskuste aastaga 2023. Nagu president von der Leyen 2022. aasta novembris toimunud konverentsil „Bauhaus into the woods“ teatas, luuakse uue Euroopa Bauhausi akadeemia, mis pakub koolitust ja teadmiste jagamist, keskendudes kestlikule ehitusele, bioressursipõhistele materjalidele ja ringmajandusele. Bioressursipõhise Ringmajandusega Euroopa Ühisettevõte eraldab projekti toetuseks 1 miljon eurot. Juba praegu kavandatakse paljudes haridusasutustes uusi õppekavasid, mis põhinevad uue Euroopa Bauhausi väärtustel, või palgatakse noori teadlasi, et edendada uue Euroopa Bauhausiga seotud projekte. Delfti Tehnikaülikool lõi uue Euroopa Bauhausi majakaprojektiga „NEB STAR“ töötamiseks nooremteadlase ametikoha. Spetsiaalse doktoriõppe stipendiumi raames, mille Iirimaa teadusnõukogu annab Dublini University College’i teadlasele, uuritakse algatuse „Uus Euroopa Bauhaus“ potentsiaali edendada õiglast üleminekut vähese CO2 heitega majandusele kui soovitavat eesmärki Iirimaa linnades. Uuel Euroopa Bauhausil põhinevad täiendavad teadusprojektid Dublini University College’is, mille raames tehakse koostööd kohalike asutuste ja tööstusega, käsitlevad selliseid teemasid nagu kultuuripärand, vabade usuhoonete kohandatud korduskasutamine, vähese CO2 heitega disain ja kliimamuutustele vastupanuvõimeliste naabruskondade ühine kavandamine. Samamoodi lõi Norra Teadus- ja Tehnoloogiaülikool uuele Euroopa Bauhausile suunatud kunstiuuringute doktori ametikoha. Euroopa loomemajanduse liit töötab praegu välja Euroopa kunstimagistri programmi, mis toetaks uue Euroopa Bauhausi põhimõtteid. Eesmärk on viia uue Euroopa Bauhausi ideed suurtesse moeettevõtetesse ning teha tööd keskkonnahoidliku ja digitaalse innovatsiooni edendamiseks. Uus Euroopa Bauhaus pakub huvi arhitektuuri digitaalsele ümberkujundamisele keskendunud Euroopa peamisele haridus- ja teaduskogukonnale eCAADe (Education and Research in Computer-Aided Architectural Design in Europe). Selle aasta konverentsi võõrustas KU Leuven Gentis, see oli pühendatud teemale „Tuleviku koosloomine: kaasamine disainis ja selle kaudu“ ja see hõlmas uue Euroopa Bauhausi teemale pühendatud spetsiaalset sessiooni. Uus Euroopa Bauhaus on üha enam muutumas Euroopa arhitektuurihariduse tegevuskava lahutamatuks osaks. Sel aastal Madridis korraldatud Euroopa Arhitektuurihariduse Assotsiatsiooni (EAAE) aastakonverents „Uue Euroopa Bauhausi suunas“ oli täielikult pühendatud sellele liikumisele. Akadeemilist arutelu hariduse ja elukutse üle kujundavad nüüd kliimamuutuste vastu võitlemine ja kestliku arengu eesmärkide saavutamine. Samuti on uue Euroopa Bauhausi labori projekt „Bauhaus läheb lõunasse“ suunatud sellele, et töötada ülikoolides välja uue Euroopa Bauhausi õppekava. 2022. aasta kevadel kuulutas uue Euroopa Bauhausi labor välja projektikonkursi teemal „Õppimiskohtade ümberkujundamine“. Projektikonkursi eesmärk on edendada uusi kooselamise viise, mis ei kahjustaks veelgi enam keskkonda, suurendada väikeste projektide nähtavust algatuse „Uus Euroopa Bauhaus“ raames ning luua sarnaselt meelestatud projektiarendajate ja võimalike partnerite rahvusvaheline võrgustik. See ei nõua mitte ainult järgmiste põlvkondade õpetamist, nii et nad austaksid ja kaitseksid elurikkust, vaid ka valmisolekut vabaneda kahjulikust käitumisest ja muuta oma mõtteviisi. Selles on oluline roll haridusasutustel. Projektikonkursi eesmärk on ühendada algatused, mis muudavad seda, kus ja kuidas inimesed õpivad – alates klassiruumidest kuni tänavate, mänguväljakute ja raamatukogudeni. Projektikonkurss käivitati koos kliimaalast haridust edendava koalitsiooniga 2022. aasta veebruaris ja see lõppes 2022. aasta lõpus. Konkursil oli üle 190 osaleja kogu EList ja muudest riikidest, sealhulgas Mehhikost, Türgist ja Ukrainast. Projektid on oma ulatuselt ja laadilt väga erinevad, alates ülikoolidest, kes soovivad kaasata üliõpilasi ülikoolilinnaku renoveerimisse, kuni kunstnikeni, kes korraldavad lastele mõeldud kliimahariduse õpikodasid. Üks projektikonkursi raames esitatud projekt „Kool pagulastele“ on osa Poola projektist „Otwieramy szkoły“ (Avame koolid) ja see hõlmab mitmesuguseid sotsiaalseid meetmeid, millega püütakse disaini abil lahendada praegused haridusprobleemid. Meetmete eesmärk on anda Ukraina pagulastest lastele tagasi turva- ja kuuluvustunne. 2022. aasta oktoobris külastas kooli Ukraina presidendi abikaasa Olena Zelenska ning kool sai Poola arhitektide liidu näitusel auhinna kriisiprobleemidele reageerimise projektina koos selliste lahendustega nagu Jaapani arhitekti Shigeru Bani vaheseinte süsteem „Paper Partition System“ (vt ka uue Euroopa Bauhausi labor, „Meetmed Ukraina heaks“). 6.Toetajate ja rakendajate kasvav kogukond Algatus „Uus Euroopa Bauhaus“, mis ulatub mitme miljoni inimeseni kogu liidus, on arenenud liikumiseks, millel on endiselt väga suur kasvupotentsiaal. Selle kogukonna roll on hõlmanud nii uue Euroopa Bauhausi sõnumite võimendamist kui ka teadmiste edastamist kogukonnale ja lahenduste ühist väljatöötamist. Kohalikud ja rahvusvahelised organisatsioonid kogu Euroopas, muu hulgas sellistes valdkondades nagu kultuur, haridus, arhitektuur, pärand, metsandus, ehitus ja elamumajandus ning mood, kohtuvad, et tutvustada oma tööd ja uurida jõupingutuste ühendamise võimalusi. Eri valdkondades tegutsevate ning erineva päritolu ja suurusega sarnaselt meelestatud organisatsioonide võrgustik võib tegevuskava edasi arendada kiiremini kui eraldiseisvad üksused. üle 600 üle 80 19 99 27 üle 100

6.1Partnerid Partnerid on mittetulundusühendused ja nende hulka kuuluvad vabaühendused, sihtasutused ning haridus- ja teadusasutused, nagu ülikoolid ja kõrgkoolid. Partnerid on algusest peale tegutsenud algatuse katserühma ja saadikutena. Nad on olnud uue Euroopa Bauhausi koosloomeprotsessis privilegeeritud osalejad. Aja jooksul on neid kutsutud andma oma panust algatuse oluliste vahendite kujundamisse, näiteks uue Euroopa Bauhausi laborisse, kus partnerid juhivad mitut uue Euroopa Bauhausi projekti, millel on erinevad temaatilised prioriteedid. Nad on osalenud ka uue Euroopa Bauhausi kompassi väljatöötamisel (vt lisa) ja sellistel olulistel üritustel nagu uue Euroopa Bauhausi festival. Partnerorganisatsioonid on pärit kõigist liikmesriikidest ja need jõuavad miljonite inimesteni. Võrgustikuga liitus ka mitu üksust kolmandatest riikidest, näiteks Ukrainast, Ameerika Ühendriikidest ja Türgist. Mõned partnerid esindavad suuri võrgustikke, teised on aga rohujuure tasandi algatused. Pärast uut Euroopa Bauhausi käsitleva teatise avaldamist 2021. aasta septembris on partnerite arv suurenenud enam kui kaks korda. Uue Euroopa Bauhausi partnerite arv Sellistes riikides nagu Belgia, Saksamaa, Hispaania ja Itaalia on uue Euroopa Bauhausi partnerorganisatsioonide võrgustik laienenud kiiremini kui teistes Euroopa piirkondades. Paljud Belgias asuvad partnerid on üleeuroopalised võrgustikud. Uus Euroopa Bauhaus peab üheks oma oluliseks ülesandeks suurendada kohalolekut piirkondades ja riikides, sealhulgas maapiirkondades, kus uue Euroopa Bauhausi partnerite tegevus on seni piiratud. Partnerite arvu vähenemine ei tähenda automaatselt uue Euroopa Bauhausi tegevuse vähenemist. On ka liikmesriike, näiteks Eesti, kus uus Euroopa Bauhaus on väga populaarne, kuid kus on vaid üksikud partnerorganisatsioonid. Uue Euroopa Bauhausi partnerite päritoluriigid (9.10.2022) Uus Euroopa Bauhaus ei ole mitte ainult loonud oma liikumise, vaid innustanud ka teisi tegema uue Euroopa Bauhausi väärtustel põhinevat koostööd. Näiteks on Euroopa puidusektor käivitanud ehitustööstuse ja kõigi asjaomaste sidusrühmadeni jõudmiseks avatud platvormi Wood4Bauhaus. Üks algatusest „Uus Euroopa Bauhaus“ innustust saanud riikidevahelisi algatusi on ka hiljuti asutatud European Fashion Alliance (Euroopa Moenõukogu). 2022. aasta märtsis Saksamaal toimunud kahepäevasel moetööstuse tippkohtumisel tõi uue Euroopa Bauhausi partner Fashion Council Germany (Saksamaa Moenõukogu) kokku Euroopa juhtivad moeorganisatsioonid, et moodustada muutuste koalitsioon Euroopa moe tuleviku nimel, keskendudes kestlikkusele ja loovusele. 25 Euroopa moeorganisatsiooni moodustasid ühenduse, mille eesmärk on edendada edukat, kestlikku ja kaasavat Euroopa moeökosüsteemi. Uue Euroopa Bauhausi partnerid viivad kohapeal ellu käegakatsutavat ümberkujundamist ka kohalikumas kontekstis. Portugalis Matosinhose linnas algatas tehnika- ja arenduskeskus CEiiA liikumise NEBbyAYR. Keskus kaasab noori uuenduslike linnalahenduste kavandamisse, prototüüpimisse ja kasutuselevõtmisse ning ta võitis 2021. aastal uue Euroopa Bauhausi auhinna. Hispaanias kasutab Galicia tervishoiuamet uue Euroopa Bauhausi narratiivi ja oma ametlikku staatust uue Euroopa Bauhausi partnerina, et saada juhtroll kogu piirkonda hõlmavas projektis, milles nähakse tervishoiusektorit kestlikkusel põhineva kultuurilise ja sotsiaalse ümberkujundamise liikumapaneva jõuna. Prantsusmaal on Unisson(s) liikumise eesmärk käivitada uue Euroopa Bauhausi põhimõtetel põhinev uus valdkondadevaheline arhitektuurivoog, et tekitada ühine soov muuta tavasid vähese CO2 heitega ja orgaanilise arhitektuuri suunas. Mitu Madalmaade uue Euroopa Bauhausi partnerit on koos Madalmaades asuvate Ukraina disaineritega käivitanud ruumilise planeerimise võrgustiku Ukraina ülesehitamiseks . Võrgustik keskendub suutlikkuse suurendamisele, pakkudes ukrainlastele töövahendust, loenguid, konverentse, kohtumisi ja stuudiokülastusi. 6.2 Sõbrad Pärast kogukonna loomist sai väga selgeks, et algatusele „Uus Euroopa Bauhaus“ tuleks kasuks ka ettevõtjate ja avaliku sektori asutuste aktiivsem kaasamine, eriti piirkondades ja linnades. Seepärast avati 2022. aasta kevadel uue Euroopa Bauhausi sõpradele uus alaline projektikonkurss. Sellest saadik on võrgustikuga ühinenud üle 80 sõbra. Sõpradel on kogukonnas oluline roll. Nad võivad pakkuda end välja uue Euroopa Bauhausi projektide võõrustajate või sponsoritena: nad kas rahastavad või toetavad projekte oma linnas või piirkonnas ning aitavad projekte ellu viia. Näiteks on disainikollektiiv Arup pakkunud abi uue Euroopa Bauhausi partnerile Concomitentes, et teha tööd kunsti- ja kultuuritavade projektiga, mis keskendub kestlikkusele ja kodanike osalemisele. Kinnisvarasektori oluline osaline Drees & Sommer käivitas algatuse „Re-Building Europe“, milles osaleb laiaulatuslik äriringkond. Äriühingud, investorid, kinnisvaraettevõtted, arhitektid, insenerid, omavalitsused ja elanikud uurivad mitmes õpikojas lahendusi, mille tulemusel omandaks Euroopa kestlikkuse, digiteerimise ja valmisoleku valdkonnas juhtpositsiooni ning muutuks innovaatoriks. Samuti võtavad sõbrad initsiatiivi, et koondada ja aktiveerida sidusrühmade kohalikke kogukondi, näiteks selliste hommikusöögikohtumiste kaudu nagu Soome uue Euroopa Bauhausi sõprade korraldatud Maptionnaire, et luua Soome uue Euroopa Bauhausi sidusrühmadele platvorm teabe vahetamiseks kogukonna kaasamise tavade kohta. Algatuse „Uus Euroopa Bauhaus“ eesmärk on viia kohapeal ellu käegakatsutavaid muudatusi ning suur osa nendest muudatustest tehakse kohalikus ja piirkondlikus kontekstis. Seetõttu on maapiirkondadel, linnadel ja piirkondadel keskne roll algatuse „Uus Euroopa Bauhaus“ kättesaadavamaks muutmisel ja kodanike kaasamisel ümberkujundusprotsessi. Mõned uue Euroopa Bauhausi kogukonnaga sõpradena ühinenud avaliku sektori üksused on näiteks Bolzano autonoomne provints, uue Euroopa Bauhausi labori mägipiirkonnaga seotud projekti koordinaator, ning Hauts-de-France’i piirkond, kes rakendab ühtekuuluvuspoliitika raames Euroopa linnaarengu algatust. Suurema arvu piirkondade ja kohalike avaliku sektori osalejate liitumine sõprade kogukonnaga on oluline, et levitada uue Euroopa Bauhausi kohalikke projekte kogu Euroopas ja edendada kohalikke uue Euroopa Bauhausi kogukondi. Sõprade geograafiline ulatus on sarnane partnerite omaga. Neljas liikmesriigis (Saksamaa, Hispaania, Prantsusmaa ja Itaalia) asub pool kõigist sõpradest. Paljud sõbrad tegutsevad arhitektuuri, disaini ja linnaarenduse valdkonnas. Sõprade geograafilise leviku mitmekesistamine ning kogukonna laiendamine, et kaasata rohkem kohaliku ja piirkondliku tasandi üksusi ning noorte, kaasamise, kunsti ja kultuuriga tegelevaid üksusi, on väljakutse, millega tuleb lähitulevikus tegeleda. Samuti töötab uus Euroopa Bauhaus välja vormid aktiivsemaks teabevahetuseks ja võrgustikutööks kogukonna liikmete vahel. 6.3Kõrgetasemeline ümarlaud Alates algatuse väljatöötamisest ja kuni selle elluviimisetapini on algatusele toonud suurt kasu kõrgetasemelise ümarlaua 19 liikme panus; ümarlaua eesmärk on edendada algatust väljaspool ELi poliitikavahendite ulatust. Liikmete mitmekesine kultuuriline ja geograafiline taust (Euroopa, Aasia ja Aafrika) lisab uuele Euroopa Bauhausile väärtuslikke vaatenurki. Liikmed täidavad erinevaid rolle ja ülesandeid: rühmana andsid nad algatuse „Uus Euroopa Bauhaus“ koosloomise etappi oma panuse aruande koostamisega ning neil oli oluline roll ka uut Euroopa Bauhausi käsitleva 2021. aasta septembri teatise koostamisel. Nad on komisjoni presidendi ja volinike katserühm, mille eesmärk on ideid katsetada ja algatust edendada. Liikmed tegutsevad üksikisikutena uue Euroopa Bauhausi saadikutena oma riikides ja kogukondades ning osalevad algatuse „Uus Euroopa Bauhaus“ tegevuses ja üritustel, nagu 2022. aasta uue Euroopa Bauhausi festival, kusjuures paljud liikmed tegutsevad aktiivselt kõnelejatena või osalevad kõrvalürituste korraldamises. Kõrgetasemelise ümarlaua liikmed osalevad aktiivselt ka uue Euroopa Bauhausi labori projektides. Hiljuti alustasid nad oma töörühmade loomist uue Euroopa Bauhausi kogukonnas. Näiteks Pia Maier Schriever arendab koos eri taustaga ekspertide rühmaga edasi uue Euroopa Bauhausi iluaspekti.

Kõrgetasemelise ümarlaua liikmed president Ursula von der Leyeni, volinik Mariya Gabrieli ja volinik Elisa Ferreiraga. © Euroopa Liit 2021 6.4 Riiklikud kontaktpunktid Riiklikul tasandil algatusega seoses tehtavate jõupingutuste edasiseks ühendamiseks ja koordineerimiseks nimetasid kõik liikmesriigid uue Euroopa Bauhausi riiklikud kontaktpunktid. Riiklikud kontaktpunktid koguvad teavet asjakohaste arengusuundumuste kohta riigi territooriumil ning osalevad kogu ELi hõlmavas teabe ja kogemuste vahetamise mitteametlikus võrgustikus. Need on väga olulised, et levitada liikmesriikides teavet uue Euroopa Bauhausi kohta. See uus roll usaldati eri liiki üksustele, näiteks riiklikele innovatsiooniasutustele, riiklikele arhitektuurikeskustele, kultuuri- ja spordiministeeriumidele, keskkonna- ja energeetikaministeeriumidele ning siseministeeriumidele. Selline institutsiooniline mitmekesisus kajastab hästi algatuse valdkondade- ja sektoriülest mõõdet ning rikastab teabevahetust kogu võrgustikus. Riiklikud kontaktpunktid kohtuvad korrapäraselt veebis ja üks kord iga eesistumisperioodi jooksul eesistujaliikmesriigis. Esimene edukas kohtumine toimus Pariisis ja järgmine kohtumine toimub Rootsi eesistumise ajal 2023. aasta juunis Malmös. Eesistujariik Rootsi korraldab riigi suurima kultuuripoliitilise ürituse „Inimesed ja kultuur“ raames ka uue Euroopa Bauhausi ürituse. Tšehhi eesistumise ajal toimus mitu uue Euroopa Bauhausi üritust, sealhulgas kaks neist Brnos. Uue Euroopa Bauhausi riiklikud kontaktpunktid. © Euroopa Liit 2021 7.Uue Euroopa Bauhausi labor Uue Euroopa Bauhausi labor on algatuse nn mõtte- ja tegutsemiskoda, mille eesmärk on koos luua, prototüüpida ja katsetada vahendeid, lahendusi ja poliitikameetmeid, mis hõlbustavad soovitud ümberkujunduste läbiviimist kohapeal. Uue Euroopa Bauhausi labori projekte kavandab ja juhib komisjon, kuid neid võivad kavandada ja juhtida ka uue Euroopa Bauhausi kogukonna liikmete konsortsiumid. Projektipartnerlused peavad ühendama mitmesuguseid valdkondi ja asjakohaseid pädevusi ning kaasama osalejaid erinevatest ELi liikmesriikidest. Projektid peaksid algatama muutmisprotsessi, andma poliitika kujundamiseks teavet tulemuste kohta ja pakkuma uue Euroopa Bauhausi kogukonna liikmetele avatud lähtekoodiga õppimisvõimalusi ning neid peaks olema võimalik katsetada ja korrata eri kontekstides. Labor ei paku otse rahastust, vaid toetab projektide valmimist ja hõlbustab sidemeid võimalike huvitatud isikutega (komisjoni talitused, piirkondlikud või kohalikud asutused, ettevõtjad, eksperdid jne). Alates 2022. aasta novembrist on uue Euroopa Bauhausi labor osalenud viies komisjoni juhitud projektis ja kolmes kogukonna juhitud projektis. Uue Euroopa Bauhausi labori projektid. © Euroopa Liit 2022 7.1Komisjoni juhitavad projektid Komisjoni juhitavad projektid on välja valitud koosloomise etapi tulemuste põhjal. Kogukond on tuvastanud, et rahastamine, reguleerimine, oskused/haridus ja märgistamine on olulised vahendid tehiskeskkonna ümberkujundamiseks ja uue Euroopa Bauhausi projektide rakendamiseks. Selles peatükis keskendutakse komisjoni juhitavatest projektidest kolmele algatusele, mis on andnud tulemusi juba 2022. aastal: märgistamisstrateegia projekt selliste vahendite väljatöötamiseks, mille abil iseloomustada ja tunnustada elemente, mis muudavad konkreetsed algatused uue Euroopa Bauhausi algatusteks; uuenduslike rahastamislahenduste projekt ning projekt, mille eesmärk on aidata toime tulla hädaolukorraga Ukrainas. Ukraina projekt lisati labori tegevuste hulka pärast Venemaa agressiooni algust ja see väljendab uue Euroopa Bauhausi kogukonna valmisolekut Ukrainat toetada. Märgistamisstrateegia töötati välja selleks, et täpsustada uue Euroopa Bauhausi projektide ja algatuste valimise ja hindamise üldkriteeriume. Märgistamisstrateegia viiakse ellu Euroopa Parlamendi uue Euroopa Bauhausi teadmushaldusplatvormi ettevalmistava meetme raames. Märgistamisstrateegial on kaks tasandit: esiteks uue Euroopa Bauhausi kompass, mis on raamdokument, milles määratletakse selgemalt kolm uue Euroopa Bauhausi väärtust ja need uue Euroopa Bauhausi põhimõtted, mida saab kasutada eri sektorite projektide puhul; teiseks üksikasjalikud kriteeriumid konkreetsete projektirühmade (nt tehiskeskkond või tekstiil) jaoks. Uue Euroopa Bauhausi kompass avaldatakse käesoleva aruande lisana. Selles määratakse kindlaks projekti alguses olevate algatuste eesmärkide tase ning esitatakse konkreetne, tõeliselt kaasav ja valdkondadeülene suunisraamistik otsustajatele, kes soovivad rakendada oma territooriumil uue Euroopa Bauhausi filosoofiat. Kompassis ei võeta arvesse mitte ainult uusimat kirjandust uue Euroopa Bauhausi iga väärtuse ja põhimõtte kohta, vaid ka nende väärtuste ja põhimõtete kasutamist muudes ELi programmides, väljaannetes ja kohustustes, nagu avatud koordinatsiooni meetodite aruanne „Ühise arhitektuurikultuuri suunas: investeerimine kvaliteetsesse elukeskkonda kõigi jaoks“, Davose deklaratsioon või Euroopa rohelise kokkuleppe paljud sambad, eelkõige renoveerimislaine. Määratlustele lisaks esitatakse näited, juhtpõhimõtted ja hindamisvahendid. Uue Euroopa Bauhausi kompassi eesmärk on ka hõlbustada uue Euroopa Bauhausiga seotud avaliku sektori poliitikameetmete ja rahastamisalgatuste väljatöötamist nii ELi kui ka liikmesriikide tasandil. Lähiaastatel töötatakse kompassi alusel välja konkreetsemad hindamisraamistikud. Esiteks töötatakse välja hoonete ja tehiskeskkonna kriteeriumid, milles võetakse arvesse uue Euroopa Bauhausi kolme mõõdet: kestlikkus, esteetika ja kaasamine. Teise sammuna keskendutakse töös tekstiilisektorile. Need uue Euroopa Bauhausi märgised töötatakse välja tihedas seoses olemasolevate raamistikega, nagu Level(s) või kestliku tekstiili märgis. Esimesed tulemused tuleks saavutada enne komisjoni praeguse ametiaja lõppu.

2022. aastal viidi lõpule uue Euroopa Bauhausi labori projekti „Uuenduslikud rahastamislahendused“ esimene etapp. Projekti eesmärk on rahaliselt toetada Euroopa väiksemaid toetusesaajaid, kellel on raske saada ELi projektikonkursside ja programmide kaudu juurdepääsu standardsetele, sageli keerukatele ELi rahastamiskanalitele. 2023. aastal töötatakse välja uue Euroopa Bauhausi rahastamislahenduste keskuse katseprojekt, mis hõlmab nii heategevust kui ka ühisrahastust. Keskus toimiks nii heategijate kui ka projektiarendajate jaoks ühtse kontaktpunktina, mis suurendab sektori tõhusust ja sellele suunatust. Pärast Venemaa agressiooni algust on välja töötatud uue Euroopa Bauhausi labori projekt „Meetmed Ukraina heaks“. Ukraina abistamisele suunatud Euroopa programmide ökosüsteemi raames on algatuse „Uus Euroopa Bauhaus“ roll olnud kõigepealt ühendada erinevad käimasolevad algatused, kasutades taas oma võrgustiku tugevust ja kollektiivseid teadmisi. Uue Euroopa Bauhausi labori raames ja koostöös Ukraina partneritega töötati välja projekti kolm prioriteetset suunda: eluasemetega seotud hädaolukord, ringmajandust toetavad eluasemed ja suutlikkuse suurendamise veebiseminarid. Kõrgetasemelise ümarlaua liikmed Shigeru Ban (Jaapan), Hubert Trammer (Poola) ja Mária Beňačková Rišková (Slovakkia) koos uue Euroopa Bauhausi partneritega on esimese katseprojektina rakendanud lihtsat, kuid tõhusat vaheseinte lahendust ( „Paper Partition System“ ) privaatsuse suurendamiseks majutuskeskustes (nt avalikud hooned või spordikeskused), mis võtavad ajutiselt vastu varjupaika otsivaid inimesi. Järgmise sammuna jätkab uue Euroopa Bauhausi labor koos sidusrühmadega Ukraina projekti raames suutlikkuse suurendamist kohalikes omavalitsustes. Esimesed eksperdihinnangud kõige pakilisemate prioriteetide kohta on näidanud vajadust vahetada ja kohandada teadmisi ja oskusteavet, näiteks kestliku ülesehituse, energiatõhususe, aga ka osalusprotsesside ja linnaplaneerimise valdkonnas. 2023. aasta kevadel hakatakse korraldama Ukraina kohalikele omavalitsustele veebiseminare ülesehituse eri aspektide kohta. Lisaks komisjoni juhitavatele projektidele on kolm uue Euroopa Bauhausi labori projekti, mida juhib uue Euroopa Bauhausi kogukond. Nende projektide puhul korraldavad uue Euroopa Bauhausi kogukonna liikmed ise muutuste läbiviimist konkreetsetes kohtades või kontekstides. 7.2 Kogukonna juhitavad projektid ·Kuus Lõuna-Euroopas asuvat arhitektuurikooli (Porto, Valencia, Toulouse, Bologna, Zagreb, Ateena) algatasid projekti „Uus Euroopa Bauhaus läheb lõunasse“. Algatuse raames arutatakse konkreetseid probleeme, millega Lõuna-Euroopa piirkonnad keskkonna- ja ühiskonnakriisi puhul silmitsi seisavad, ja asjakohaseid lahendusi ning see innustab tegema õppekavades muudatusi, mis võivad edendada uut kutsetegevuse kultuuri, edendades kestlikumat tehiskeskkonda kooskõlas uue Euroopa Bauhausi väärtustega. ·Projekti „Põhjamaade CO2-neutraalne Bauhaus“ eesmärk on innustada loovust, mis võib aidata ette kujutada, milline on tulevikus tehiskeskkond ja millised on linnad. Selle algatasid viie Põhjamaa (Taani ja Fääri saarte autonoomne piirkond, Soome, Rootsi, Island ja Norra) valitsused. 2022. aasta novembris ühines Põhjamaade Bauhausi projektiga Eesti. ·Projekti „Mägipiirkonna uus Euroopa Bauhaus“ eesmärk on rakendada uut Euroopa Bauhausi piirkondlikul tasandil, pöörates erilist tähelepanu Lõuna-Tiroolile. Projekt juhib mägipiirkonnas asuvate kohtade, avalike ruumide ja hoonete ümberkujundamist. Täiendavad uue Euroopa Bauhausi kogukonna algatatud projektid jõuavad uue Euroopa Bauhausi laborisse 2023. aasta alguses. Soodustatakse selliste liikmesriikide üksuste osalemist, kes on uue Euroopa Bauhausi labori projektides seni alaesindatud.



8. Uue Euroopa Bauhausi 2021. ja 2022. aasta auhinnad Uue Euroopa Bauhausi auhinnad on eriline viis toetada algatusi kohapeal. Auhindade eesmärk on avaldada tunnustust seniste saavutuste eest ning toetada nooremat põlvkonda uute kontseptsioonide ja ideede arendamisel. Need juhivad tähelepanu näidetele ja kontseptsioonidele, mis kajastavad kaunite, kestlike ja kaasavate kohtade olemasolu meie territooriumidel ja kogukondades ning nende kasutamist meie tavades, sillutades teed tulevikku. Jõed Sofias © Euroopa Liit 2022 Škabrnja sinise majanduse põhine kool (Blue Economy Happy School), Horvaatia

© Euroopa Liit 2022 Uue Euroopa Bauhausi 2021. ja 2022. aasta auhinnad (kokku on laekunud üle 3 000 taotluse) on algatuse seni kõige nähtavamad ja käegakatsutavamad elemendid. Uue Euroopa Bauhausi auhindadega juhitakse tähelepanu projektidele ja ideedele, mis on kooskõlas algatuse põhimõtetega ning mis avaldavad mõju ELi piirkondade, sealhulgas maapiirkondade kohalikele kogukondadele. Kahes uue Euroopa Bauhausi auhinnavoorus on kokku 38 võitjat ning rahaliste auhindade kogusumma on 795 000 eurot. Mõlemas voorus anti lõpuleviidud projektidele algatuse „Uus Euroopa Bauhaus“ auhind ning kuni 30-aastaste noorte talentide kontseptsioonidele ja ideedele anti algatuse „Uus Euroopa Bauhaus“ tulevikulootuse auhind. 2022. aastal viidi auhindade kontseptsioon kooskõlla algatuse „Uus Euroopa Bauhaus“ kavandamisetapist tulenevate peamiste temaatiliste telgedega, mis on kindlaks määratud uut Euroopa Bauhausi käsitlevas teatises: taasühendamine loodusega; kuuluvustunde taastamine; selliste kohtade ja inimeste esikohale seadmine, kes seda kõige rohkem vajavad; vajadus pikaajalise olelusringipõhise mõtteviisi järele tööstuslikes ökosüsteemides. Samuti toetati auhinnasaajate tasakaalustatud geograafilist esindatust. 2022. aastal oli üks avaliku hääletuse võitjatest Küprose projekt, mis näitab, et uus Euroopa Bauhaus laiendab vähehaaval oma ulatust ja üldsuse tunnustust, kaasates väiksemad liikmesriigid. Paljude finalistide ja võitjate jaoks tähendas auhind julgustust võtta edasisi meetmeid kooskõlas uue Euroopa Bauhausi väärtustega. Väljapaistev näide on „Bauhaus in Residence Vienna 2023 Programme“, mida 2022. aastal uue Euroopa Bauhausi auhinna võitnud Austria meeskond (Gleis 21, einszueins architektur & Schwarzatal) pakub 2022. aasta auhinnakonkursi 52 finalistile. Selle programmi raames kutsutakse uue Euroopa Bauhausi 2022. aasta auhinnavooru neli finalisti üheks kuuks Viini, et teha tööd teemal „kaunis, kestlik, kaasav“. Kreeka Odyssea Akadeemia, kes võitis 2022. aastal auhinna projekti eest, millega edendatakse haavatavate inimrühmade kutsealast integratsiooni, kavatseb kutsuda Kreekasse ja seal vastu võtta teisi uue Euroopa Bauhausi auhinna võitjaid. 2021. aastal võitnud Hispaania projekt NEST, millele anti auhind kategoorias „Tehiskeskkonna ja looduse koosarengu lahendused“, valiti seejärel välja ka EIT idufirmade kiirendi jaoks. See näitab uue Euroopa Bauhausi lähenemisviisi kulgu ideedest ettevõteteni ja idufirmadest kuni ulatusliku kasvuni, luues koostoimet ELi rahastamisvahenditega. Paljud kahes esimeses uue Euroopa Bauhausi auhinnavoorus osalejad kinnitasid auhinna positiivset ja püsivat mõju nende projektidele. Nad tõstsid esile kasu, mis tuleneb osalemisest samade väärtustega kogukonnas, ning hoo, mida uue Euroopa Bauhausi auhinnad ja nendega seotud rahalised vahendid projektidele andsid, tuues kaasa esimesed nähtavad muutused kohapeal. Eelkõige on uue Euroopa Bauhausi auhinna võitjad teerajajad, kes näitavad, et kvaliteetsed, kestlikud ja kaasavad lahendused on võimalikud, ning innustavad paljusid teisi oma eeskuju järgima. Volinikud Mariya Gabriel ja Elisa Ferreira ning 2022. aasta auhinnavooru finalistid 2022. aasta juunis toimunud auhinnatseremoonial, mis oli uue Euroopa Bauhausi festivali osa. © Euroopa Liit 2022

Kuna algatusega „Uus Euroopa Bauhaus“ kujundatakse meie elukeskkond ja tegutsemisviis ümber, kohandatakse selle muutuse kajastamiseks ka uue Euroopa Bauhausi auhindu. 2023. aastal laiendatakse esimest korda uue Euroopa Bauhausi auhinnavooru geograafilist ulatust, et hõlmata lisaks ELile ka Lääne-Balkani riikides rakendatavaid projekte kooskõlas uue Euroopa Bauhausi ühe pikaajalise eesmärgiga alustada ülemaailmset vestlust, teha koostööd ja õppida üksteiselt üleilmsetele probleemidele kohalike lahenduste pakkumisel. Peale selle luuakse Euroopa oskuste aastal tegevussuuna „Uue Euroopa Bauhausi meistrid“ raames loodavate projektide ja „Uue Euroopa Bauhausi tulevikulootused“ raames välja pakutavate silmapaistvate ideede kõrvale veel üks täiendav tegevusuund „Uue Euroopa Bauhausi haridusala meistrid“, mis on suunatud haridusele ja õppimisele keskenduvatele algatustele. Konkursi tulemusena antakse neis kolmes valdkonnas kokku 345 000 eurot kuni 15 edukale kandidaadile, et aidata neil oma projekte ja kontseptsioone arendada ja edendada. Võitjad kuulutatakse välja ametlikul tseremoonial, mille Euroopa Komisjon korraldab 2023. aasta juunis. 9. Teabevahetus, üldsuse kaasamine, üritused 9.1 Teabevahetus ja üldsuse kaasamine Uus Euroopa Bauhaus kutsub üles võtma kollektiivseid mitmetasandilisi meetmeid ja edendama kodanike osalemist kaunima, kestlikuma ja kaasavama tuleviku ülesehitamisel. Alates algatuse käivitamisest on teabevahetus olnud kesksel kohal algatuse jõupingutustes, mille eesmärk on edendada üldsuse kaasamist ja osalemist. 2022. aastal olid uue Euroopa Bauhausiga seotud teabevahetusmeetmete eesmärgid järgmised: 1.suurendada teadlikkust algatusest ja innustada inimesi lugude jutustamise kaudu, tutvustades kohalikke näiteid positiivsetest muutustest; 2.suhelda asjaomaste valdkondade spetsialistidega, kes on algatuse kasvava kogukonnaga ühinemisest huvitatud; 3.jagada kasulikku sisu ja teavet selle kohta, kuidas saada olemasolevate rahastamisvõimaluste kaudu projektile toetust. Kogu aasta jooksul levitati ajakirjanduse, digitaalmeedia (veebisait, uudiskirjad, Instagram) ja ürituste (otse ja veebis) kaudu asjaomastele osalejatele, kogukonna liikmetele ja kodanikele põhisõnumeid. 2022. aasta uue Euroopa Bauhausi auhinnavoor (jaanuar–juuli) ja uue Euroopa Bauhausi festival (veebruar–juuni) olid kaks kõige olulisemat ja mõjukamat kampaaniat, mille algatus 2022. aastal käivitas. Iga kampaania hõlmas mitut kanalit ja toimus mitmes keeles. Aasta tipphetkede hulgas oli aprillis uue Euroopa Bauhausi labori käivitamine ning kogukonna laienemine ettevõtete ja avaliku sektori asutuste kaasamiseks. Suurt tähelepanu pälvis ka uuest Euroopa Bauhausist innustust saanud rahvusvahelise arhitektuurikonkursi võitja, kes saavutas võidu komisjoni Teadusuuringute Ühiskeskuse uue hoone eest Sevillas, mis on ette nähtud 400 teadlasele. Suure panuse kaasamisse andsid kogu aasta vältel ka rahastamisvõimalusi ja uue Euroopa Bauhausi projektikonkursside tulemusi käsitlevad teadaanded. Nende näited olid märtsis avatud projektikonkursid kodanike ja linnade toetuseks, mais majakaprojektid, septembris 60 CrAFT-linna ning oktoobris uue Euroopa Bauhausi linnadega seotud uuenduslike meetmete avatud projektikonkurss linnades uuenduslike projektide läbiviimiseks. 9.2 Uue Euroopa Bauhausi üritused Uue Euroopa Bauhausi kogukonna korraldatud üritused on viimase aasta jooksul andnud arvukaid võimalusi ideede vahetamiseks, arutelu ergutamiseks uue Euroopa Bauhausi teemadel ja tulevaste koostöövõimaluste uurimiseks. Uue Euroopa Bauhausi üritused võivad muuta algatuse nähtavaks ka inimestele, kes seda veel ei tunne, tutvustada käimasolevat tööd ning siduda eri valdkondi ja kogukondi. Komisjoni andmetel korraldati ajavahemikus 2021. aasta novembrist kuni 2022. aasta novembrini rohkem kui 120 uue Euroopa Bauhausi detsentraliseeritud/sõltumatut üritust, millest paljud keskendusid piiri- ja valdkonnaülesele heade tavade jagamisele kogukonna liikmete vahel. Komisjoni esindused liikmesriikides korraldasid samuti uue Euroopa Bauhausi üritusi, tehes koostööd kohalike ja riiklike sidusrühmade ja organisatsioonidega. 9.2.1 Uue Euroopa Bauhausi festival 2022 Uue Euroopa Bauhausi esimene festival (9.–12. juuni 2022) oli uue Euroopa Bauhausi kogukonna jaoks algatuse käivitamisest saadik suurim üritus, mis tõi Brüsselis ja liikmesriikides nii internetis kui ka füüsiliselt kokku üle 200 000 inimese. Festivali peamine eesmärk oli suhelda, tähistada ja arutada füüsilises keskkonnas häid tavasid, mis muudavad meie eluruumid ja igapäevakogemused kaunimaks, kestlikumaks ja kaasavamaks. Üritus kavandati kolme alustala ümber: FAIR (uue Euroopa Bauhausi algatuste näitus), FEST (kultuuriprogramm) ja FORUM (arutelud uue Euroopa Bauhausiga seotud teemadel). President Ursula von der Leyen avas festivali ametlikult Roomas, samal ajal kui volinikud Mariya Gabriel ja Elisa Ferreira suhtlesid osalejatega Brüsselis ning lõpetasid ürituse uue Euroopa Bauhausi 2022. aasta auhinnatseremoonial. Juba ainuüksi festivali avatseremoonial ja uue Euroopa Bauhausi auhinnatseremoonial oli üle 2 000 osaleja (nii kohapeal kui ka veebis). Kokku astus lavale üle 100 esineja ja kunstniku ning umbes 200 000 inimest jälgis paljusid üritusi ja istungeid. Festival osutus suurepäraseks võrgustike loomise, teabe vahetamise ja tähistamise võimaluseks kõigis valdkondades – teadusest kunstini, disainist poliitikani, arhitektuurist tehnoloogiani. Üks silmapaistev näide kogukonna tehtud investeeringutest oli Euroopa riigiarhitektide võrgustiku käivitamine, mis kuulutati festivali raames välja nelja riigiarhitekti (Iirimaa, Madalmaad, Rootsi ja Belgia Flandria piirkond) ning kahe linnaarhitekti (Brüssel ja Groningen) võrgustikutöö tulemusena. Päevakorda lisandusid ka uued teemad, nagu raske olukord Ukrainas. Uue Euroopa Bauhausi meeskond korraldas festivalil viibinud Ukraina uue Euroopa Bauhausi kogukonnaga mitu kohtumist. Uue Euroopa Bauhausi festival © Euroopa Liit 2022

Lisaks otsesele teabevahetustele Brüsselis oli festivali oluline osa ka enam kui 200 kõrvalüritust, mis toimusid kogu Euroopas. Mõnel neist oli rohkem kui 1 000 osalejat, kuid oli ka väiksemaid, mis avaldasid kogukondadele otsest mõju. Mõned kõrvalüritused olid juba ise väikesed festivalid. Mõtte- ja tegevuskoja World Human Forum korraldatud Kreeka uue Euroopa Bauhausi festival toimus Ellinikonis, Ateena rannikuäärses piirkonnas, mis on Euroopa suurim linna ümberehitamise projekt. Üritus „ECO-building the Future“ tõi kokku kõrgetasemelised poliitikakujundajad ja silmapaistvad rahvusvahelised esinejad sellistes valdkondades nagu ökoloogia, linnaarendus, turism, taastav linnaareng ja kestlikkus. Mitmel temaatilisel seminaril tutvustati uusi või uuenduslikke näiteid uue Euroopa Bauhausi kolme põhiväärtuse – kaunis, kestlik, kaasav – kohta. © World Human Forum 2022 Veel ühel kõrvalüritusel „The Culture of Transformation“, mis toimus Saksamaal Dessaus, ühes ajaloolise Bauhausi asukohas, uuriti seda, kuidas saavad kultuuriüritused struktuurimuutusi tugevdada. Üritusel keskenduti Zeitzi linna konkreetsele näitele: see linn asub Dessau lähedal maapiirkonnas, kus on pärast Berliini müüri langemist toimunud suured majanduslikud ja sotsiaalsed muutused ning mis seisab silmitsi uute probleemidega, mis tulenevad söe kavandatavast järkjärgulisest kasutuselt kõrvaldamisest. Uue Euroopa Bauhausi festivali ajal korraldas komisjon kõrvalürituse ka arukate linnade väljakutsealgatuse raames, mis aitab uue Euroopa Bauhausi eesmärkide saavutamisele kaasa loominguliste lahendustega, mis toovad ringmajanduse 136 linna kohalikesse kogukondadesse. Viis arukate linnade väljakutsealgatuses osalevat linna tutvustasid oma algatusi istungil, mis oli pühendatud ringmajanduse ja koostöömajanduse tavade väljatöötamisele linnades. Uue Euroopa Bauhausi festival oli linnade esindajate jaoks järjekordne võimalus kokku tulla ning teha laiendatavate ja kestlike lahenduste väljatöötamisel koostööd. Järgmine uue Euroopa Bauhausi festival on kavas korraldada 2024. aasta aprillis. 9.2.2 Euroopa Komisjoni muud uue Euroopa Bauhausiga seotud üritused Uue Euroopa Bauhausi eesmärk on integreerida see ELi eri poliitikavaldkondadesse. Seetõttu oli algatus olulisel kohal ka mitmel muul komisjoni korraldatud üritusel ja konverentsil: ·pärast teatise avaldamist avanes uue Euroopa Bauhausi kogukonnale esimene suurem võimalus kohtuda üritusel „LIFE in the New European Bauhaus“. Kolmepäevasel konverentsil tutvustati eeskujuks olevaid projekte, mida rahastati programmide LIFE ja „Horisont 2020“ kaudu ning rakendati uue Euroopa Bauhausi põhimõtteid silmas pidades, ja esitati esimesed näited uue Euroopa Bauhausi tegevusest. Üks eesmärk oli pakkuda ideid selle kohta, kuidas saaks tulevastes projektides uue Euroopa Bauhausi põhimõtteid rakendada; ·Euroopa piirkondade ja linnade nädal (oktoober 2021), mille raames keskenduti uut Euroopa Bauhausi käsitlevale komisjoni teatisele ja kogukonna kaasamisele; ·poliitikakonverents ELi säästva energia nädalal (oktoober 2021), millel keskenduti uut Euroopa Bauhausi käsitlevale teatisele ja kogukonna kaasamisele; ·seminar teemal „Uus Euroopa Bauhaus: koostöö, kogukond ja kultuur innovatsiooni heaks“ teadus- ja innovatsioonipäevadel (september 2022); ·Euroopa piirkondade ja linnade nädala (oktoober 2022) seminarid järgmistel teemadel: piirkondade ja linnade roll uues Euroopa Bauhausis, esimene projektikonkurss uuenduslike meetmete võtmiseks Euroopa linnaarengu algatuse raames ning uus Euroopa Bauhaus ja roheline kokkulepe meie piirkondades ja linnades; ·Europeana algatus, millega võimestatakse kultuuripärandiasutusi nende digiüleminekul, tutvustas uut Euroopa Bauhausi blogipostitustes, näitustel ja galeriides; ·komisjoni esindused liikmesriikides korraldasid kohalike ja riiklike üksustega koostööd tehes üritusi kogu Euroopas, näiteks konverents „Rohepöörde väljakutsed ruumiloomes“, mille korraldas Euroopa Komisjoni esindus Eestis koos Eesti Arhitektide Liiduga. Tallinnas toimunud konverentsil uuriti uue Euroopa Bauhausi vaimus, kuidas kavandada ja projekteerida linnu, hooneid ja avalikku ruumi kestlikul ja kaasaval viisil. Euroopa Komisjoni esindused Austrias ja Tšehhis korraldasid Tšehhis Brnos Bauhaus Villa Tugendhatis algatuse „Uus Euroopa Bauhaus“ edendamiseks kõrgetasemelise piiriülese ürituse „The New European Bauhaus: beauty, sustainability and cultural heritage through the prism of Villa Tugendhat“. Üritusel toimus arutelu volinik Mariya Gabrieli, Tšehhi Euroopa Parlamendi liikme Martina Dlabajová, Tšehhi kultuuriministri Vlastislav Ouroda ja konservaator-restauraatori Ivo Hammeri ning arhitektuuri-, linnakujundus-, ehitus- ja kultuurisektori poliitikute ja ametnike vahel. Üritus „LIFE in the New European Bauhaus“ © European Union 2021